text: भारतीय क्रिकेट कंट्रोल बोर्ड के एक वरिष्ठ अधिकारी पर यौन प्रताड़ना के आरोप लगे हैं। इस बात का खुलासा क्रिकेट एसोसिएशन ऑफ बिहार के सचिव आदित्य कुमार ने किया है। आदित्य कुमार ने सुप्रीम कोर्ट द्वारा गठित कमेटी ऑफ एडमिनिस्ट्रेशन (COA) के चीफ विनोद राय को पत्र लिखा है। इस पत्र में आदित्य कुमार ने विनोद राय पर भी निशाना साधा है और यौन उत्पीड़न के इस मामले में कोई कारवाई ना करने के लिए विनोद राय की आलोचना की है। बता दें कि डीएनए इंडिया डॉट कॉम ने आदित्य कुमार के इस पत्र को एक्सेस किया है। डीएनए इंडिया की रिपोर्ट के अनुसार, पत्र में आदित्य कुमार ने विनोद राय पर आरोप लगाए हैं कि वह बीसीसीआई की एक महिला कर्मी के यौन उत्पीड़न के मुद्दे पर चुप रहे। हालांकि इस पत्र में आरोपी के नाम का खुलासा नहीं किया गया है।